**Sociālā darba speciālistu sadarbības padomes ( SDSSP) sēdes**

PROTOKOLS Nr.2/2018

Rīgā, 2018.gada 27.jūnijā

Skolas ielā 28, Apspriežu zālē plkst. 11:00

SĒDĒ PIEDALĀS:

**Ilze Skrodele-Dubrovska**, padomes vadītāja, Labklājības ministrijas (turpmāk – LM) Metodiskās vadības un kontroles departamenta direktora vietniece

Padomes locekļi:

**Juris Osis**, Rīgas domes Labklājības departaments

**Ina Balgalve**, Latvijas Pašvaldību Sociālo dienestu vadītāju apvienības valdes priekšsēdētāja vietniece

**Ilze Rudzīte,** Latvijas Pašvaldību savienības padomniece veselības un sociālajos jautājumos

**Lolita Vilka,** Rīgas Stradiņa universitātes Labklājības un sociālā darba katedras vadītāja

**Līga Rasnača,** Latvijas Universitātes Sociālo zinātņu fakultātes Sociālā darba profesionālās maģistra studiju programmas direktore, docente

**Kaija Muceniece,** Valmieras pilsētas pašvaldības iestādes “Sociālo lietu pārvalde” vadītāja

**Velta Baseviča,** Izglītības un zinātnes ministrija

**Andra Strautiņa,** Liepājas Universitāte

**Aivars Stankevičs,** Latvijas Kristīgā akadēmija

Citi:

**Agnese Jurjāne,** LM Metodiskās vadības un kontroles departamenta vecākā eksperte

**Ilze Kurme,** LM Metodiskās vadības un kontroles departamenta ESF projekta “Profesionālā sociālā darba attīstība pašvaldībās” vadītāja

**Maija Muceniece,** LM ESF projekta “Profesionālā sociālā darba attīstība pašvaldībā” vecākā eksperte

Sēdi protokolē:

**Agnese Jurjāne,** LM Metodiskās vadības un kontroles departamenta vecākā eksperte

**Darba kārtība:**

1. Sanāksmes atklāšana un Padomes sēdes darba kārtības apstiprināšana.
2. Par grozījumiem Padomes nolikumā.
3. Sociālo darbinieku Vasaras skola 2018.
4. Aktualitātes LM Eiropas Sociālā fonda projektā “Profesionāla sociālā darba attīstība pašvaldībās” **(Nr. 9.2.1.1/15/I/001)** (SD projekts).
5. Dažādi jautājumi.

**Sēdes norise:**

**1.**

**Sanāksmes atklāšana un Padomes sēdes darba kārtības apstiprināšana.**

**(I.Skrodele-Dubrovska)**

*I.Skrodele-Dubrovska* atklāj Sociālā darba speciālistu sadarbības padomes (turpmāk - Padome) sēdi un dalībnieki apstiprina sēdes darba kārtību (skatīt pielikumā).

**2.**

**Par grozījumiem Padomes nolikumā.**

**(A.Jurjāne)**

*A.Jurjāne* informē, ka jau iepriekšējā Padomes sēdē tika panākta vienošanās par nepieciešamajiem grozījumiem Padomes nolikumā par:

1. dokumentu elektronisku saskaņošanu, tāpat atsevišķos gadījumos - lēmumu pieņemšanu elektroniski;
2. Padomes locekļu, kuri neapmeklē konkrētu skaitu padomes sēžu, izslēgšanu no Padomes sastāva.

Līdz ar to, iepazīstina Padomes sēdes dalībniekus Padomes nolikumu papildināt ar 14. punktu šādā redakcijā:

1. Padome var pieņemt lēmumu, izmantojot rakstisko procedūru. Lēmumu pieņemšanas rakstiskā procedūra ir šāda:
   1. padomes vadītājs vai padomes sekretariāts nosūta elektroniski pa e-pastu lēmuma projektu vai lēmuma pieņemšanai nepieciešamo informāciju vai dokumentus padomes locekļiem;
   2. padomes balsstiesīgie locekļi e-pastā norādītajā termiņā paziņo saskaņojumu, iebildumus un/vai priekšlikumus par lēmuma projektu vai par lēmuma pieņemšanai nepieciešamo informāciju vai dokumentiem;
   3. atbilstoši saņemtajiem padomes balsstiesīgo locekļu iebildumiem un/vai priekšlikumiem padomes sekretariāts precizē lēmuma projektu un atkārtoti izsūta pa e-pastu padomes locekļiem;
   4. ja e-pastā norādītajā termiņā padomes balsstiesīgo locekļu iebildumi vai priekšlikumi nav saņemti, lēmumu uzskata par saskaņotu un pieņemtu;
   5. saskaņoto vai precizēto lēmumu paraksta padomes vadītājs un protokolētājs. Parakstīto lēmumu padomes sekretariāts ievieto lietā, un tā skenēto versiju elektroniski nosūta padomes locekļiem trīs darba dienu laikā pēc lēmuma parakstīšanas.
   6. Ja rakstiskās procedūras ietvaros balsstiesīgajiem padomes locekļiem neizdodas vienoties ar balsu vairākumu, ir jāsasauc padomes sēde.

*A.Stankevičs* izsaka ierosinājumu precizēt 14.2.apakšpunktu, norādot tajā konkrētu termiņu, piemēram, 3 darba dienas.

Padomes sēdes dalībnieku diskusija par precizējumiem 14.2.apakšpunktā.

Padomes sēdes dalībnieki vienojas, ka 14.2. apakšpunkts tiek izteikts šādā redakcijā:

“14.2. Padomes balsstiesīgie locekļi e-pastā norādītajā termiņā, bet ne mazāk kā 3 darba dienu laikā, paziņo saskaņojumu, iebildumus un/vai priekšlikumus par lēmuma projektu vai par lēmuma pieņemšanai nepieciešamo informāciju vai dokumentiem. Ārkārtas gadījumā termiņš var tikt saīsināts;”.

*A.Jurjāne* Padomes sēdes dalībniekiem jautā, vai 14.punkts būtu jāpapildina/jāprecizē.

Padomes sēdes dalībnieki neizsaka papildus priekšlikumus par 14.punkta papildināšanu/precizēšanu.

*A.Jurjāne* piedāvā Padomes nolikumu papildināt ar 12.punktu šādā redakcijā:

12. Padome var ierosināt padomes locekļu izslēgšanu no padomes, ja netiek apmeklētas trīs sēdes pēc kārtas, nedeleģējot savā vietā citu pārstāvi.

12.1. Izslēdzamajam padomes loceklim tiek dota iespēja sniegt paskaidrojumu padomes sēdes laikā.

12.2. Ja persona paskaidrojumu sniegt neierodas, Padome pieņem lēmumu par izslēgšanu, vienlaikus informējot par to pārstāvēto institūciju un izdarot grozījumus labklājības ministra rīkojumā par Padomes sastāvu.

*A.Stankevičs* iebilst un pauž neizpratni par šāda punkta iekļaušanu Padomes nolikumā.

*I.Skrodele-Dubrovska* paskaidro, ka šobrīd LM norisinās Eiropas Sociālā fonda projekts “Profesionāla sociālā darba attīstība pašvaldībās”, tāpēc ir svarīgi, lai Padomes sēdēs piedalītos Padomes locekļi, kuriem ir svarīga loma lēmumu pieņemšanā attiecībā par minēto projektu, kā arī par citiem jautājumiem, kur nepieciešama nevalstisko organizāciju pārstāvju klātbūtne.

*I.Rudzīte* iebilst *A.Stankevičam*, norādot, kāds mērķis ir personai būt Padomes sastāvā, ja tā regulāri neierodas uz Padomes sēdēm. Norāda, ka Padomes nolikuma 5.punktā ir konkrēti norādīts, kādu iestāžu un organizāciju pārstāvjus iekļauj Padomē, lai nodrošinātu Padomes nolikuma 1.punktā minēto.

Padomes sēdes dalībnieku diskusija par 12.punktu. Tiek panākta vienošanās, ka 12.punkts tiek precizēts un nosūtīts Padomes locekļiem elektroniskai saskaņošanai, atbilstoši izteiktajiem viedokļiem.

**3.**

**Sociālo darbinieku Vasaras skola 2018**

**(A.Jurjāne)**

*A.Jurjāne* informē, ka LM jau piekto gadu organizē Vasaras skolas.

Dara zināmu, ka šogad ir iespēja organizēt divas Vasaras skolas sociālajiem darbiniekiem. Pirmā no tām notiks š.g. no 10.-12.jūlijam Ezerniekos, Lubānas novadā, kas būs paredzēta sociālajiem darbiniekiem, kas strādā ar atkarīgām personām, veciem cilvēkiem, bijušiem ieslodzītajiem u.tml. Otrā Vasaras skola notiks š.g. no 1.-3.08., kas būs paredzēta sociālajiem darbiniekiem, kas strādā ar ģimenēm ar bērniem.

Atzīmē, ka pagājušā gadā jau ir bijusi pieredze uz Vasaras skolu uzaicināt ne tikai pašvaldību sociālos darbiniekus, bet arī sociālos darbiniekus no citām institūcijām, piemēram no krīzes centra. Informē, ka ir bijušās ļoti labas atsauksmes no pašiem darbiniekiem par šāda veida sadarbību.

*Par pirmo Vasaras skolu*

Šogad uz pirmo Vasaras skolu plānots uzaicināt sociālos darbiniekus no ieslodzījumu vietām, Valsts probācijas dienesta, slimnīcām, Jelgavas nakts patversmes un labākos sociālos darbiniekus. Pirmās Vasaras skolas galvenā tēma – par cieņu, dažādības pieņemšanu un sadarbību. Semināra vadītāji būs Maija Muceniece, LM ESF projekta “Profesionālā sociālā darba attīstība pašvaldībā” vecākā eksperte un Normunds Pīlips, kas pārstāv Sabiedrības integrācijas fondu. Vasaras skolā piedalīsies arī trīs mākslas terapeites, kā arī LM ministrs. Uz pirmo Vasaras skolas pieteikšanās ir beigusies un visas vietas ir aizņemtas.

*Par otro Vasaras skolu*

*I.Skrodele-Dubrovska* informē, ka otrā Vasaras skola būs paredzēta sociālajiem darbiniekiem, kas strādā ar ģimenēm ar bērniem, kas notiks kopā ar Sociālo darbinieku biedrību un notiks Abrakciemā.

*I.Kurme* informē, ka otrās Vasaras skolas vadītāji būs Ieva Lāse, Ieva Andersone un Ieva Ozola.

*A.Jurjāne* atzīmē, ka ir izteikta vēlme organizēt Vasaras skolu tikai Sociālo dienestu vadītājiem.

*I.Balgalve* vēlas uzzināt, cik dalībnieki ir paredzēti katrā no Vasaras skolām.

*A.Jurjāne* atbild, kapirmajā Vasaras skolā paredzēts 51 dalībnieks, savukārt, otrajā – 65 dalībnieki. Priekšroka ir dota tiem Sociālajiem dienestiem, kas nekad nav piedalījušies Vasaras skolās.

*I.Skrodele-Dubrovska* atzīmē, ka dalībaVasaras skolā ir paredzēta tikai vienam sociālajam darbiniekam no attiecīgā Sociālā dienesta.

**4.**

**Aktualitātes LM Eiropas Sociālā fonda projektā “Profesionāla sociālā darba attīstība pašvaldībās”** (**Nr. 9.2.1.1/15/I/001**) **(SD projekts).**

**(M.Muceniece)**

*M.Muceniece* iepazīstina Padomes sēdes dalībniekus ar galvenajām norisēm SD projektā:

* Supervīzijas un apmācības
* Metodikas darbam ar mērķa grupām
* Ikgadējā konference
* Izdevums «Sociālais darbs Latvijā»
* Sadarbība ar Tieslietu ministriju (turpmāk – TM) un Veselības ministriju (turpmāk – VM).

*Supervīzijas un apmācības*

*M.Muceniece* informē, ka ar 23.maiju pašvaldības var uzsākt apmācību grupu komplektēšanas un veikt cenu aptaujas par sociālā darba speciālistu profesionālās pilnveides apmācībām 2018.gadā. Ir pieteikušies šādi pakalpojumu sniedzēji:

(1) SIA «Mācību centrs plus»;

(2) SIA «Kūrija»;

(3) SIA «Lira D.V.»;

(4) Latvijas pašvaldību mācību centrs;

(5) Biedrība «Laimes kalve»;

(6) SIA «Dauseb»;

(7) SIA «Profesionālās pilnveides un supervīzijas centrs «Aisma»»;

(8) Biedrība «Latvijas ergoterapeitu asociācija».

Papildus informē, ka 2018.gadā ir apstiprinātas trīspadsmit tēmas, no kurām uz divpadsmit ir pieteikušies pakalpojumu sniedzēji.

2018. gadā apstiprinātās tēmas ir šādas:

1.Sociālais darbs ar bērnu ārpusģimenes aprūpes sistēmām (audžuģimenes, aizbildņi un potenciālie adoptētāji) (7)

2.Sociālais darbs ar bērna bioloģisko ģimeni pēc bērna izņemšanas no tās (7)

3.Sociālais darbs ar ģimenēm ar bērniem, kas vērsts uz klientu prasmēm, zināšanām un iemaņām, audzinot bērnus (t.sk. pēc bērna atgriešanas bioloģiskajā ģimenē pēc ārpusģimenes aprūpes) (4; 7)

4.Psihosociālā konsultēšana sociālajā darbā (7)

5.Grupu organizēšana un vadīšana (2; 4; 6; 7)

6.Sociālā gadījuma vadīšana (7)

7.Klientu funkcionālo traucējumu smaguma pakāpes noteikšana, vides un vajadzību novērtējums (8)

8.Klientu vajadzības pēc sociālās rehabilitācijas izvērtēšana un sociālās rehabilitācijas plāna izstrāde, īstenošana, dokumentēšana un novērtēšana (4; 7)

9.Darbs ar manipulatīviem, agresīviem klientiem, konfliktu risināšana un veselīgas komunikācijas instrumenti (2; 3; 4; 6; 7)

10.Darbs starpprofesionāļu un starpinstitucionālā komandā (-)

11.Darbs ar personām ar dažāda veida garīga rakstura traucējumiem (t.sk. intelektuālās attīstības traucējumi, psihiskās veselības traucējumi) (2; 3; 4; 6; 7)

12.Darbs ar personām krīzē (1; 2; 4; 6; 7)

13.Spēka perspektīva sociālā darba praksē (5; 7)

*Par metodikas darbam ar mērķa grupām*

*M.Muceniece* informē, ka turpinās darbs pie metodikas darbam ar mērķa grupām:

1) darbs pie Metodikas darbam ar personām ar garīgas attīstības traucējumiem, tās pilotprojektus plānots uzsākt šī gada septembrī;

2) 2018.gada 18.jūnijā noslēgts līgums par Metodikas darbam ar vardarbībā cietušām personām un varmākām (Līguma Izpildītājs piegādātāju apvienība: Centrs Marta, Centrs Dardedze, SIA “MKB”, Skalbes, SIA “Ideju Kapitāls”);

3) š.g. 7. maijā noslēdzās piedāvājumu iesniegšana Metodikas darbam ar ģimenēm ar bērniem iepirkumam, šobrīd notiek to vērtēšana;

4) līdz 2018.gada 18.jūlijam var iesniegt piedāvājumus Metodikas darbam ar atkarīgām un līdzatkarīgām personām iepirkumam;

5) nākamo plānots gatavot Metodiku darbam ar dažādību;

6) ir izsludināts iepirkums par sociālā darba terminoloģijas vārdnīcas satura izveidi un publicēšanu, piedāvājumus var iesniegt līdz š.g. 19. jūlijam.

*Ikgadējā konference*

*M.Muceniece* informē, ka š.g. 23. martā Latvijas Nacionālajā bibliotēkā norisinājās konference “Profesionālo kompetenču pilnveide sociālajā darbā”.

Iepazīstina Padomes sēdes dalībniekus ar galvenajām tēmām, kas tika apspriestas konferencē:

1. klientu mērķa grupu iesaiste izglītības procesā;
2. inovatīvu tehnoloģiju izmantošana sociālajā darbā;
3. Sociālo darbinieku motivācijas noturēšana, uzturot izpratni par kopīgo mērķi un veicamā darba jēgpilnumu;
4. klients ir līdzvērtīgs dalībnieks sociālo pārmaiņu procesā.

*Sadarbība ar TM un VM*

*M.Muceniece* informē, ka LM un VM ir kopīgi vienojušās par apmācībām ārstiem un sociālajiem darbiniekiem darbā ar personām ar garīga rakstura traucējumiem (turpmāk – GRT), kā arī par ārstu un sociālo darbinieku savstarpējo sadarbību.

Dara zināmu, ka darba procesā ir izveidojušās četras tēmas, kas varētu būt saistošas gan ārstiem, gan sociālajiem darbiniekiem, un tās ir šādas:

* mans klients / mans pacients – izaicinājumi darbā ar personām ar GRT ar mērķi noteikt GRT un psihisko saslimšanu specifiku un to galvenās atšķirības;
* komunikācijas prasmju pilnveide darbā ar personām ar garīgās attīstības un psihiskiem traucējumiem ar mērķi pilnveidot ikdienas saskarsmes prasmes darbā ar šīm mērķa grupām, mazinot spriedzi, veicinot izpratni un toleranci;
* sadarbības process un sadarbības prasmju stiprināšana starp personām, kas ikdienā strādā ar personām ar GRT un psihiskiem traucējumiem ar mērķi veidot un stiprināt sadarbības procesu, iezīmējot robežas un atbildību, sociālajā un veselības aprūpes jomā strādājošajiem;
* bērna un pilngadīgas personas ar GRT ģimenes locekļu psihoemocionālais raksturojums. “Aizliegtās skumjas” ar mērķi veicināt izpratni par bērna/pilngadīgas personas ar GRT ģimenes locekļu psihoemocionālu stāvokli, skatījumu uz bērna funkcionāliem traucējumiem, iespējamiem ārstniecības un rehabilitācijas veidiem dažādos vecumposmos.

Papildus informē, ka TM ir projekts par bijušo ieslodzīto integrēšanu sabiedrībā. TM ir konstatējusi, ka, lai to īstenotu, ir nepieciešama Ieslodzījumu vietu pārvaldes semināri/apmācības sociālajiem darbiniekiem par darbu ar ieslodzīto ģimenēm, kurās ir bērni. Līdz ar to, 2018.gada 13.jūlijā Ieslodzījumu pārvalde aicinās iesaistītās puses uz diskusiju. LM ir lūgusi uz šo diskusiju uzaicināt arī Sociālos dienestus.

*I.Skrodele-Dubrovska* jautā, vai Padomes sēdes dalībniekiem ir kādi jautājumi.

*J.Osis* izsaka komentāru, ka neesot labi, ka neviens pakalpojumu sniedzējs nav pieteicies uz apmācību darbam starpprofesionāļu un starpinstitucionālā komandā.

*I.Kurme* informē, ka tiks izsludināts atkārtots iepirkums uz šo apmācības tēmu.

*J.Osis* ierosina veidot arī metodiku darbam bērniem ar funkcionāliem traucējumiem.

Padomes sēdes dalībnieku diskusijas un viedokļi par apmācību tēmām un metodikām.

**5.**

**Dažādi jautājumi**

*L.Vilka* informē, ka Latvijas Tirdzniecības un rūpniecības kamera (turpmāk-LTRK) ir iniciējusi aktivitāti par atteikšanos no profesijas standartiem. LTRK iesaka pāriet uz sertificēšanu, kam varētu būt dažādi riski kā nākotnē izglītot sociālā darba speciālistus. *L.Vilka* ierosina veltīt vienu atsevišķu sarunu par profesijas izglītības standartu. Ja arī tiek panākta vienošanās par sertificēšanu, arī tad vajadzētu būt noteiktam pēc kādiem standartiem tā tiek veikta. Uzsver, ka mums būtu pēc iespējas ātrāk jāsaprot, kāda būs sociāla darba, kā nozares, attīstības politika.

V.Baseviča vērš uzmanību uz to, ka jau šobrīd saskaņā ar Ministru kabineta 2016. gada 27. septembra noteikumiem Nr. 633 “Profesijas standarta, profesionālās kvalifikācijas prasību (ja profesijai neapstiprina profesijas standartu) un nozares kvalifikāciju struktūras izstrādes kārtība” profesijas standartu, profesionālās kvalifikācijas prasību (ja profesijai neapstiprina profesijas standartu) vai nozares kvalifikāciju struktūru aktualizācijas nepieciešamību izvērtē ne retāk kā reizi piecos gados nozaru ekspertu padome (ja tāda ir izveidota) vai attiecīgā nozares ministrija (ja attiecīgā nozares ekspertu padome nav izveidota). Līdz ar to, aicina izvērtēt kritiski dažādus ierosinājumus par atteikšanos no profesijas standartiem.

*L.Vilka* aicina pret šādiem ierosinājumiem būt atbildīgiem, ņemot vērā, ka nav nozares padomes šajā jomā.

Diskusijas par sociālā pedagoga tālāko izglītības procesu, specializāciju un kvalifikāciju.

*I.Skrodele-Dubrovska* jautā Padomes sēdes dalībniekiem, vai nav iebildumu, ka Padomē tiktu iekļauti arī slimnīcu un ieslodzījumu vietu sociālie darbinieki. Padomes sēdes dalībnieki neiebilst.

Tiek izteikts piedāvājums iekļaut Padomē arī izglītības iestāžu sociālos darbiniekus.

Padomes lēmumi:

1. ar precizējumiem apstiprināt Padomes nolikuma 14.punktu;
2. precizēt un nosūtīt elektroniskai saskaņošanai Padomes nolikuma 12.punktu.

Sēdes noslēgums 12:45.

Pielikumā sēdes materiāli:

1. Padomes sēdes darba kārtība.
2. Sociālā darba speciālistu sadarbības padomes nolikums.
3. Prezentācija “Aktualitātes projektā “Profesionāla sociālā darba attīstība pašvaldībās””.

Sēdes vadītāja I. Skrodele-Dubrovska

Protokolēja A. Jurjāne